Document ID: 32005R1540

KOMISIJAS REGULA (EK) Nr. 1540/2005
(2005. gada 22. septembris)
par īpašās piemaksu sistēmas piemērošanu par liellopu gaļu Īrijā un Apvienotajā Karalistē 2004. gadā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu un teļa gaļas tirgus kopīgo organizāciju (1), un jo īpaši tās 50. panta otro ievilkumu,
tā kā:
(1)
Saskaņā ar Regulas (EK) Nr. 1254/1999 4. panta 1. punktu ražotāji, kuri savā saimniecībā tur vīriešu kārtas liellopus, var pretendēt uz īpašas piemaksas saņemšanu. Atbilstīgi šīs regulas 4. panta 2. punktam īpašās piemaksas piešķīra attiecībā uz divām vecuma grupām. “Pirmajā vecuma grupā”, kas noteikta šīs regulas 4. panta 2. punkta a) apakšpunktā un b) apakšpunkta pirmajā ievilkumā, īpašo piemaksu piešķir vienu reizi katra buļļa dzīvē no deviņu mēnešu vecuma vai, ja runa ir par vērsi, pirmo reizi deviņu mēnešu vecumā. “Otrajā vecuma grupā”, kas noteikta šīs regulas 4. panta 2. punkta b) apakšpunkta otrajā ievilkumā, īpašo piemaksu par vēršiem otrreiz piešķir pēc tam, kad vērsis ir sasniedzis 21 mēneša vecumu. Saskaņā ar minētās regulas 4. panta 4. punktu gadījumā, ja buļļu no deviņu mēnešu vecuma un vēršu no deviņu mēnešu līdz 20 mēnešu vecumam kopējais skaits, par kuriem ir iesniegts pieteikums un kuri atbilst īpašās piemaksas piešķiršanas nosacījumiem, pārsniedz maksimālo apjomu attiecīgajā reģionā, kas paredzēts šīs regulas I pielikumā, tad visu piemēroto dzīvnieku skaitu gan pirmajā gan otrajā vecuma grupā samazina, rēķinot proporcionāli uz ražotāju un par konkrēto gadu.
(2)
Pēc Īrijas un Apvienotās Karalistes pieņemtā lēmuma no 2005. gada 1. janvāra ieviest vienreizējo maksājumu shēmu, ko paredz Padomes 2003. gada 29. septembra Regula (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem, un groza Regulas (EEK) Nr. 2019/93, (EK) Nr. 1452/2001, (EK) Nr. 1453/2001, (EK) Nr. 1454/2001, (EK) Nr. 1868/94, (EK) Nr. 1251/1999, (EK) Nr. 1254/1999, (EK) Nr. 1673/2000, (EEK) Nr. 2358/71 un (EK) Nr. 2529/2001 (2), liels skaits lauksaimnieku vēlējās saņemt īpašo piemaksu par piemaksai atbilstošajiem liellopiem viņu saimniecībās pirms šīs shēmas darbības beigām 2004. gada 31. decembrī. Tādējādi to dzīvnieku skaits, par kuriem iesniedza pieteikums attiecībā uz 2004. kalendāro gadu, bija daudz lielāks nekā iepriekšējos gados.
(3)
Īrijā un Apvienotajā Karalistē to pieteikumu skaita pieaugums, kas iesniegti par dzīvniekiem pirmajā vecuma grupā attiecībā uz 2004. kalendāro gadu, bija daudz lielāks, nekā attiecībā uz 2003. gadu iesniegto pieteikumu skaita pieaugums, tādēļ attiecīgajiem reģioniem noteiktie maksimālie apjomi tika būtiski pārsniegti. Salīdzinot ar iepriekšējiem gadiem, ir konstatēts arī to atbalsta pieteikumu skaita pieaugums, kas iesniegti attiecībā uz dzīvniekiem otrajā vecuma grupā. Tomēr šis pieaugums ir daudz mazāks, nekā iesniegto pieteikumu skaita pieaugums par dzīvniekiem pirmajā vecuma grupā.
(4)
Atbilstoši Regulas (EK) Nr. 1254/1999 4. panta 4. punktam, ja tiek pārsniegts reģionālais maksimālais apjoms, tad visu atbalsta pieteikumu skaitu proporcionāli samazina. Ņemot vērā, ka shēmas darbība beidzās 2004. gada 31. decembrī, nav vairs nozīmes proporcionāli samazināt to pieteikumu skaitu, kas attiecas uz dzīvniekiem otrajā vecuma grupā, jo par tiem dzīvniekiem, par kuriem pieteikumi iesniegti pirmajā vecuma grupā, pieteikumi otrajā vecuma grupā atkārtoti netiks iesniegti. Ja Regulas (EK) Nr. 1254/1999 4. panta 4. punktā paredzēto samazinājumu piemērotu par dzīvniekiem abās vecuma grupās, tad neproporcionāli tiktu piemērotas sankcijas tiem ražotājiem, kas 2004. gadā iesnieguši pieteikumus par dzīvniekiem otrajā vecuma grupā. Kad 2004. gada 31. decembrī Īrijā un Apvienotajā Karalistē beidzās īpašās piemaksu shēmas darbība, radās specifiska praktiska problēma tirgū, kura ir jāatrisina, lai izvairītos no neproporcionālām sekām, ar kurām saskaras attiecīgie lauksaimnieki. Tādēļ ir jāveic piemēroti pasākumi, lai samazinātu šādu sankciju ietekmi attiecībā uz minētajiem lauksaimniekiem.
(5)
Lai attiecībā uz 2004. kalendāro gadu Īrijā un Apvienotajā Karalistē mazinātu to samazinājumu ietekmi, kas radušies saistībā ar pārsniegumiem attiecībā uz pirmās vecuma grupas un otrās vecuma grupas dzīvniekiem, īpašās piemaksas maksājumi par dzīvniekiem otrajā vecuma grupā ir jāpielīdzina vidējam maksājumu skaitam par dzīvniekiem tajā pašā vecuma grupā, par kuriem piemaksas tika maksātas 2001., 2002. un 2003. kalendārajā gadā.
(6)
Saskaņā ar Regulas (EK) Nr. 1254/1999 13. panta 1. punktu ražotāji, kas saņem īpašo piemaksu, var pretendēt uz ekstensifikācijas maksājumu ar nosacījumu, ka attiecībā uz konkrēto kalendāro gadu ganāmpulka blīvums attiecīgajā saimniecībā atbilst šīs regulas 13. panta 2. punktā noteiktajam ganāmpulka blīvumam. Ekstensifikācijas maksājumu jāpiešķir par otrās vecuma grupas dzīvniekiem, kas atbilst īpašās piemaksas saņemšanas nosacījumiem un kas tiek turēti saimniecībās, kurās ganāmpulka blīvums atbilst šīs regulas 13. panta 2. punkta noteiktajam blīvumam.
(7)
Saskaņā ar Regulas (EK) Nr. 1254/1999 22. panta 2. punkta pirmo ievilkumu maksājumi bija jāveic ne vēlāk ka 2005. gada 30. jūnijā. Tomēr, ņemot vērā specifiskos apstākļus, kas saistīti ar īpašās piemaksu shēmas darbības beigām, iepriekš minētie ārkārtējie maksājumi jāveic ne vēlāk ka 2005. gada 15. oktobrī.
(8)
Liellopu gaļas pārvaldības komiteja nav izteikusi atzinumu tās priekšsēdētāja noteiktajā termiņā,
IR PIEŅĒMUSI ŠO REGULU.
1. pants
1. Atkāpjoties no Regulas (EK) Nr. 1254/1999 4. panta 4. punkta, Īrijā un Apvienotajā Karalistē maksimālais dzīvnieku skaits, kas minēts šīs regulas 4. panta 2. punkta b) apakšpunkta otrajā ievilkumā un par ko var saņemt īpašo piemaksu attiecībā uz 2004. kalendāro gadu, ir šāds:
-
Īrija: 849 400,
-
Apvienotā Karaliste: 938 100.
2. Ekstensifikācijas maksājumu var piešķirt par Regulas (EK) Nr. 1254/1999 4. panta 2. punkta b) apakšpunkta otrajā ievilkumā minētajiem dzīvniekiem, kas atbilst īpašās piemaksas saņemšanas nosacījumiem un kas tiek turēti saimniecībās, kurās ganāmpulka blīvums atbilst šīs regulas 13. panta 2. punktā noteiktajam blīvumam.
3. Atkāpjoties no Regulas (EK) Nr. 1254/1999 22. panta 2. punkta pirmā ievilkuma, 1. un 2. punktā minētos maksājumus veic ne vēlāk kā 2005. gada 15. oktobrī.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 22. septembrī

Labels: 18
15
5
6